Somalia / Nimikäytännöt, lempinimet, nimimuutokset

Somalia / Naming customs, nicknames, name changes

**Kysymykset**

1. Nimikäytännöt Somaliassa  
  
2. Nimimuutokset ja niiden yleisyys Somaliassa

***Questions***

1. Naming customs in Somalia  
*2. Name changes and their prevalence in Somalia*

## Nimikäytännöt Somaliassa

Somalien nimet koostuvat tavallisesti kolmesta osasta: henkilökohtainen nimi, isän henkilökohtainen nimi ja isänisän henkilökohtainen nimi.[[1]](#footnote-1) Somalinimissä ei käytetä sukunimeä.[[2]](#footnote-2) Somaleilla nimi ja klaanitausta määräytyvät isän sukulinjan mukaan, joten äidin nimi ei ole relevantti nimeämisessä.[[3]](#footnote-3)

Myös naisilla toinen ja kolmas nimi ovat isän ja isänisän nimiä.[[4]](#footnote-4) Somalinaiset eivät perinteisesti muuta nimiään naimisiin mennessä[[5]](#footnote-5), vaan pitävät alkuperäiset nimet, sillä avioliitto ei muuta naisen syntyperää.[[6]](#footnote-6) Pitämällä isänsä ja isoisänsä nimet nainen säilyttää yhteyden sukuunsa ja synnyinklaaniinsa sekä osoittaa kunnioitusta isäänsä ja sukuaan kohtaan.[[7]](#footnote-7) Länsimaissa asuvat somalinaiset saattavat kuitenkin omaksua aviomiehensä viimeisen nimen sopeutuakseen paikallisiin tapoihin.[[8]](#footnote-8)

Lähteiden mukaan somalit käyttävät tavallisesti etunimeä tai ensimmäistä ja toista nimeä puhutellessaan henkilöä. Kaikkia kolmea nimeä käytetään yleensä vain henkilön identifioinnissa (kuten esimerkiksi identifiointi sukulaisten kautta tai virallinen identifiointi).[[9]](#footnote-9)

Länsimaissa asuvat somalit saattavat yhdistää kaksi viimeistä nimeä sukunimeksi, tehdä isoisänsä nimestä virallisen sukunimen ja isän nimestä toisen etunimen tai käyttää vain kahta ensimmäistä nimeään sopeutuakseen länsimaisiin nimeämistapoihin.[[10]](#footnote-10)

Norjan maatietopalvelu Landinfon vuonna 2022 julkaiseman maatietoselvityksen mukaan somalilapset voivat saada eri etunimet äidiltään ja isältään. Tällaisissa tapauksissa lapsi voi kasvettuaan päättää itse, kumpaa nimeä hän käyttää. Landinfon konsultoiman lähteen mukaan henkilö voi myöhemmin elämässään päättää vaihtaa käyttämään toisen vanhemman antamaa etunimeä, esimerkiksi kunnioituksena isäänsä kohtaan. Tuttavat, jotka ovat tunteneet henkilön edellisellä nimellä, eivät kuitenkaan välttämättä ala käyttää uutta nimeä.[[11]](#footnote-11)

Kanadan maahanmuutto- ja pakolaislautakunnan maatietoselvityksen mukaan lapsen nimen tulee olla perheen sisäisen konsensuksen tulos. Mikäli nimestä ei päästä yhteisymmärrykseen, lapsella voi olla kaksi tai kolme eri nimeä. Ei ole myöskään epätavallista, että henkilön nimi muuttuu paikan tai asuinalueen mukaan. Henkilöllä voi olla esimerkiksi eri nimi koulussa kuin kotona. Saman lähteen mukaan äiti saattaa antaa lapselleen toisen nimen määreeksi[[12]](#footnote-12) ja käyttää lapsesta tätä nimeä.[[13]](#footnote-13)

Kielikellon artikkelin mukaan somalien nimissä voi toisinaan olla neljäntenä osana lisänimi, joka kuitenkin yleensä jää pois Somalian ulkopuolella.[[14]](#footnote-14) Kielentutkija Cabdalla Cumaar Mansuurin artikkelin mukaan Somaliassa jotkut hallinnonalat, kuten oikeushallinto sekä rekisteröinti- ja passiviranomaiset, lisäävät äidin nimen tavallisten nimien perään. Käytännöt kuitenkin vaihtelevat Somalian eri alueilla. Saman lähteen mukaan julkisessa koulutuksessa, etenkin läpäistessä loppukokeita keskikoulussa ja lukiossa, opiskelijoiden tulee ilmoittaa neljäs nimi lisäämällä isoisän isän nimi.[[15]](#footnote-15) Somalimaassa lisätään joskus neljäs nimi virallisista syistä, jotta erotetaan toisistaan henkilöt, joilla on samat kolme ensimmäistä nimeä.[[16]](#footnote-16)

Somalien henkilökohtaiset nimet ovat tyypillisesti kuušilaista tai arabialaista alkuperää.[[17]](#footnote-17) Monien somalien nimet tulevat islamista.[[18]](#footnote-18) Somaliassa on tapana nimetä ensimmäinen lapsi Fadumaksi lapsen ollessa tyttö ja Muhammadiksi lapsen ollessa poika. Miespuoliset kaksoset nimetään perinteisesti Hassaniksi ja Husseiniksi.[[19]](#footnote-19) Somalinimien kirjoitusasuja ei ole yhdenmukaistettu ja nimien kirjoitusasut vaihtelevat.[[20]](#footnote-20) Nimien erilaiset kirjoitusasut vaikeuttavat somalien dokumenttien hyväksymistä Somalian ulkopuolella.[[21]](#footnote-21)

Somalit käyttävät yleisesti lempinimiä.[[22]](#footnote-22) Somalien nimet ovat keskenään samankaltaisia, sillä kaikki nimet tulevat samasta henkilökohtaisten etunimien poolista, joten lempinimiä käytetään erottamaan samannimisiä henkilöitä toisistaan.[[23]](#footnote-23) Landinfon vuonna 2019 julkaiseman maatietoselvityksen mukaan lempinimi tulee henkilön oman nimen lisäksi, ei sen sijasta. On myös yleistä, että lempinimi liitetään henkilön omaan nimeen.[[24]](#footnote-24) Lempinimet voivat periytyä ja ne saattavat toisinaan toistua myös somalien henkilöpapereissa.[[25]](#footnote-25) Lempinimet voivat ilmaista esimerkiksi henkilön fyysisiä piirteitä, kuten vartalon muotoa, hiuksia, ihon- tai silmienväriä tai persoonaa.[[26]](#footnote-26) Naisilla lempinimet eivät ole niin yleisiä kuin miehillä ja ne ovat usein positiivia ja imartelevia.[[27]](#footnote-27) Miehistä voidaan sen sijaan käyttää epäkohteliaitakin lempinimiä.[[28]](#footnote-28) Somalit voivat ehdottaa itselleen lempinimeä, mutta useimmiten sen päättävät ystävät ja muut tuttavat.[[29]](#footnote-29) Somalit käyttävät avoimia lempinimiä puhutellessaan henkilöä, sekä peiteltyjä lempinimiä vitsikkääseen sävyyn keskustellessaan henkilöstä, joka ei ole paikalla.[[30]](#footnote-30)

Somalin kielessä ei käytetä titteleitä, kuten ’herra’ ja ’rouva’.[[31]](#footnote-31) Somalit saattavat puhutella aikuisia, joita he kunnioittavat tai jotka ovat heille läheisiä, nimikkeillä kuten *Adeer* (setä), *Eeda* (isän puoleinen täti) tai *Habo/Habaryar* (äidin puoleinen täti), jota seuraa henkilön etunimi. Henkilön ei tarvitse olla sukua käyttääkseen näitä nimikkeitä.[[32]](#footnote-32)

Somalit voivat käyttää arvonimiä osana nimeään.[[33]](#footnote-33) Yleisesti käytetty arvonimi Somaliassa on *hajj/haji*, joka on muslimien käyttämä arvonimi henkilöille, jotka ovat tehneet pyhiinvaelluksen Mekkaan.[[34]](#footnote-34) Landinfon vuonna 2019 julkaiseman maatietoselvityksen mukaan kyseinen arvonimi ei ole periytyvä.[[35]](#footnote-35) Saman tahon vuonna 2022 julkaiseman maatietoselvityksen mukaan arvonimet voivat kuitenkin myös periytyä ja ne esiintyvät silloin henkilökohtaisen nimen, isän nimen tai isoisän nimen yhteydessä.[[36]](#footnote-36) *Sharif* (naisilla *sharifa*) on Ashraf-klaanin usein käyttämä arvonimi, joka merkitsee nimen kantajan olevan profeetta Mohammedin tyttären Fatiman ja tämän aviomiehen jälkeläinen. Sharif voi olla myös varsinainen nimi.[[37]](#footnote-37) Arvonimi *Sheikh* on tavallisesti varattu uskontoon perehtyneille henkilöille, joiden katsotaan ansainneen sen.[[38]](#footnote-38)

Lähteiden mukaan somalien nimeämisjärjestelmä on selkeä ja johdonmukainen, ja nimien järjestys ei ole satunnainen.[[39]](#footnote-39) Somalien nimeämisjärjestelmä perustuu syntyperään ja nimet liittyvät erottamattomasti sukulaisuussuhteisiin.[[40]](#footnote-40) Somalinimet ovat osa pidempää esi-isien nimien sarjaa, joka yhdistää henkilön omaan alkuperäänsä ja klaaniinsa.[[41]](#footnote-41) Listaamalla esi-isiään somalit pystyvät jäljittämään syntyperäänsä useita sukupolvia taaksepäin.[[42]](#footnote-42) Enemmistö somaleista kykenee luettelemaan esi-isien nimiä monta sukupolvea taaksepäin sukulinjan perustajiin asti.[[43]](#footnote-43) Tämän järjestelmän kautta somalit pystyvät selvittämään, ovatko he sukua toisilleen.[[44]](#footnote-44)

Nimien sarja, joka listaa henkilön isän ja isänisän, on yleisesti käytetty nimeämistapa somalien keskuudessa. Nimeämiskäytännöt voivat kuitenkin myös vaihdella ja on olemassa poikkeuksia.[[45]](#footnote-45)

YK:n lapsen oikeuksien komitean raportin mukaan somalikulttuurissa lapsen nimeämisprosessi kestää yhdestä kuukaudesta kolmeen vuoteen. Se alkaa nimeämisseremonialla (*waqlal*), jonka aikana uskonoppinut sheikki siunaa lapsen siteeraamalla Koraania ja lapsi saa nimen, jota seuraa hänen sukulinjansa nimet. Seremoniassa ihmiset kokoontuvat ja sen kunniaksi teurastetaan eläin.[[46]](#footnote-46) Somalikulttuuria käsittelevän artikkelin mukaan lapselle pidetään nimeämisseremonia joissain perheissä 2-3 viikon kuluessa lapsen syntymästä ja jossain perheissä seremonia pidetään sen päätteeksi, kun äiti on viettänyt 40 päivää vauvan kanssa kotona. Seremonia on iso perhekokoontuminen, johon kuuluu rituaalinen vuohen teurastaminen ja rukouksia.[[47]](#footnote-47)

Somalikulttuuria käsittelevän lähdeteoksen mukaan lapsen syntyessä somalit järjestävät yleensä seremonian (*wanqal*) seitsemäntenä päivänä syntymästä lapsen lisäämiseksi perheeseen. Seremonian tarkoituksena on ilmaista kiitollisuutta, antaa lapselle nimi ja kokoontua sukulaisten kesken juhlistamaan tapahtumaa. Tilaisuutta varten teurastetaan pässi ruokkimaan vieraat ja pappi (*wadaad*). Lähdeteoksen mukaan tilaisuudessa lapsen isä pyytää pappia valitsemaan lapselle nimen, minkä pappi tekee ehdottamalla nimiä musliminimien listalta. Toisinaan lapsen isä voi ilmoittaa kaikille, minkä nimen lapsi saa, ja pappi hyväksyy sen, ellei nimi ole sosiaalisesti sopimaton. Joskus seremonia pidetään seitsemännen päivän jälkeenkin, mutta toisinaan köyhillä perheillä etenkään kaupungeissa ei välttämättä ole varaa pitää seremoniaa lainkaan. Paimentolaisten keskuudessa, joilla riittää pässejä teurastettavaksi, perinnettä noudatetaan kuitenkin lähdeteoksen mukaan kaikkien lasten kohdalla. Joissain perheissä vain pojan syntymän kunniaksi teurastetaan pässi.[[48]](#footnote-48)

Saman lähdeteoksen mukaan joillakin alueilla pidetään toinen seremonia lapsen ensimmäisen vuoden päätteeksi. Seremonian aikana lapsi, jota vanhojen perinteiden mukaan ei viety kodin ulkopuolelle ensimmäisen vuoden aikana, viedään ulos symbolisesti kodin kynnyksen yli ulkomaailmaan.[[49]](#footnote-49)

## Nimimuutokset ja niiden yleisyys Somaliassa

Somalien nimeämisjärjestelmä perustuu syntyperään ja nimet liittyvät erottamattomasti sukulaisuussuhteisiin.[[50]](#footnote-50) Somalinimet kuvastavat polveutumista isän puolelta.[[51]](#footnote-51) Norjan maatietopalvelu Landinfon maatietoselvitysten mukaan nimen muuttaminen merkitsisi somalille myös identiteetin ja sukulaisuussuhteiden muuttumista. Nimien ja niiden järjestyksen vaihtaminen muuttaisi myös henkilön syntyperää eli kuka hänen isänsä tai isänisänsä on.[[52]](#footnote-52) Nimen muutoksen myötä henkilö ei olisi enää isän tai isoisän poika, pojanpoika, tytär tai lapsenlapsi.[[53]](#footnote-53)

Landinfon vuonna 2019 julkaiseman maatietoselvityksen mukaan nimen muuttamista ei tapahdu somalien keskuudessa. Saman lähteen mukaan ei tule kyseeseen, että somali valitsisi itselleen uuden mieluisamman nimen.[[54]](#footnote-54)

Landinfon vuonna 2022 julkaiseman maatietoselvityksen mukaan isän nimen tai isoisän nimen muuttaminen Somaliassa on ennenkuulumatonta. Landinfon konsultoiman lähteen mukaan jotkut urbaanit somalit saattavat vaihtaa etunimensä mutta eivät isän tai isoisän nimeä. Lähteen mukaan ensimmäisen nimen vaihtamiseen ei välttämättä liity mitään virallista tai laillista prosessia, vaan henkilö ilmoittaa siitä tuttavapiirilleen. Kaikki eivät välttämättä kuitenkaan noudata henkilön tahtoa, vaan jotkut sukulaiset ja muut tuttavat saattavat jatkaa alkuperäisen nimen käyttämistä.[[55]](#footnote-55)

Landinfon konsultoimien lähteiden mukaan ensimmäisen nimen vaihtamisessa on tyypillisesti kyse siitä, että henkilö haluaa modernimman tai arabialaiselta kuulostavan nimen. Mogadishussa jotkut somalit saavat inspiraatioita nimiin elokuvista. Saman maatietoselvityksen mukaan somalilapset voivat saada eri etunimet äidiltään ja isältään. Tällaisissa tapauksissa lapsi voi kasvettuaan päättää itse, kumpaa nimeä hän käyttää. Landinfon konsultoiman lähteen mukaan henkilö voi myöhemmin elämässään päättää vaihtaa käyttämään toisen vanhemman antamaa etunimeä, esimerkiksi kunnioituksena isäänsä kohtaan.[[56]](#footnote-56) Kanadan maahanmuutto- ja pakolaislautakunnan maatietoselvityksen Somaliassa lapsella voi olla kaksi tai kolme eri nimeä, mikäli perheen sisällä ei päästä yhteisymmärrykseen nimestä. Ei ole myöskään epätavallista, että henkilön nimi muuttuu paikan tai asuinalueen mukaan. Henkilöllä voi olla esimerkiksi eri nimi koulussa kuin kotona.[[57]](#footnote-57)

Landinfon vuonna 2022 julkaiseman maatietoselvityksen mukaan nimen vaihtaminen Somalian passitietokantaan ei ole helppoa, sillä se edellyttää perusteluja.[[58]](#footnote-58)

Käytettävissä olevista lähteistä ei löytynyt muuta tietoa nimimuutoksista tai niiden yleisyydestä Somaliassa.

## Lähteet

Abdullahi, Mohamed Diriye 2001. *Culture and Customs of Somalia*. Greenwood Press, London.

Bjork, Stephanie 2007. “Clan Identities in Practice: The Somali Diaspora in Finland”. Teoksessa: *Diaspora and State Reconstitution in the Horn of Africa*. Farah, Abdulkadir Osman; Muchie, Mammo; Gundel, Joakim (toim.). Adonis & Abbey Publishers Ltd, London, s. 102-113. Saatavilla: <https://books.google.fi/books?id=g3goDwAAQBAJ&printsec=frontcover&hl=fi&source=gbs_ge_summary_r&cad=0#v=onepage&q&f=false> (käyty 15.6.2022).

Cultural Atlas [päiväämätön]. *Somali Culture. Naming*. <https://culturalatlas.sbs.com.au/somali-culture/somali-culture-naming> (käyty 13.6.2022).

EthnoMed / Lewis, Toby; Mooney, Jessica; Shepodd, Gillian 03/2009. *Somali. Cultural Profile*. <https://ethnomed.org/culture/somali/#names,-naming> (käyty 15.6.2022).

FBIIC (Financial and Banking Information Infrastructure Committee) 03/2006. *A Guide to Names and Naming Practices*. <https://www.fbiic.gov/public/2008/nov/Naming_practice_guide_UK_2006.pdf> (käyty 13.6.2022).

IRB (Immigration and Refugee Board of Canada) 9.4.1991. *Information on the naming of children [SOM8215]*. Saatavilla: <https://www.ecoi.net/en/document/1304291.html> (käyty 15.6.2022).

Kielikello / Mikkonen, Pirjo 2002. *Maahanmuuttajien nimijärjestelmistä*. <https://www.kielikello.fi/-/maahanmuuttajien-nimijarjestelmista> (käyty 13.6.2022).

Landinfo

20.1.2022. *Somalia: Navnetradisjoner*. <https://landinfo.no/wp-content/uploads/2022/01/Respons-Somalia-Navnetradisjoner-20012022.pdf> (käyty 16.6.2022).

12.4.2019. *Somalia: Navneskikker*. Saatavilla: <https://www.ecoi.net/en/file/local/2006492/Somalia_respons_navneskikker_12042019.pdf> (käyty 14.6.2022).

Mansuur, Cabdalla Cumar / Wardheer News 14.6.2021. *Somali Names and Individual Identity*. <https://wardheernews.com/somali-names-and-individual-identity/> (käyty 14.6.2022).

Marozzi, Justin / BBC 7.3.2014. *The Somali love of 'rude' nicknames*. <https://www.bbc.com/news/magazine-26354143> (käyty 14.6.2022).

Somalilandlaw.com 3.3.2016. *Voters’ Registration (Amendments and Additions) Law – Law No. 37/2007 (2014)*. <http://www.somalilandlaw.com/Voters_Registration__Amendments_and_Additions__Law_F07032014.pdf> (käyty 20.6.2022).

St. Cloud Times / Marohn, Kirsti 21.2.2016. *Fact check: How Somali names are chosen*. <https://eu.sctimes.com/story/news/local/immigration/2016/02/21/fact-check-how-somali-names-chosen/80422864/> (käyty 15.6.2022).

UN CRC (United Nations Convention on the Rights of Child) 16.10.2019. CRC/C/SOM/1. *Initial report submitted by Somalia under article 44 of the Convention, due in 2017\**. <https://documents-dds-ny.un.org/doc/UNDOC/GEN/G19/307/87/PDF/G1930787.pdf?OpenElement> (käyty 16.6.2022).

United Kingdom: Asylum and Immigration Tribunal / Immigration Appellate Authority 18.5.2004. *AM (Use of Sharif name) Somalia CG [2004] UKIAT 00110*. Saatavilla: <https://www.refworld.org/cases,GBR_AIT,46836b0e0.html> (käyty 15.6.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Landinfo 20.1.2022, s. 1; Mansuur / Wardheer News 14.6.2021; Landinfo 12.4.2019, s. 1; St. Cloud Times / Marohn 21.2.2016; EthnoMed / Lewis et al. 03/2009; FBIIC 03/2006, s. 8; United Kingdom: Asylum and Immigration Tribunal / Immigration Appellate Authority 18.5.2004, s. 3; Kielikello / Mikkonen 2002; IRB 9.4.1991; Cultural Atlas [päiväämätön]. [↑](#footnote-ref-1)
2. Landinfo 20.1.2022, s. 1; Mansuur / Wardheer News 14.6.2021; FBIIC 03/2006, s. 8; Kielikello / Mikkonen 2002; IRB 9.4.1991; Cultural Atlas [päiväämätön]. [↑](#footnote-ref-2)
3. Landinfo 12.4.2019, s. 1. [↑](#footnote-ref-3)
4. Landinfo 20.1.2022, s. 1; FBIIC 03/2006, s. 8; United Kingdom: Asylum and Immigration Tribunal / Immigration Appellate Authority 18.5.2004, s. 3; Kielikello / Mikkonen 2002. [↑](#footnote-ref-4)
5. Somaliperheillä ei ole yhteistä sukunimeä, vaan naimisissa olevalla naisella on eri nimet aviomiehensä ja lastensa kanssa, miehen kaksi ensimmäistä nimeä ovat hänen lastensa kaksi viimeistä nimeä ja sisaruksilla on keskenään samat kaksi viimeistä nimeä. (St. Cloud Times / Marohn 21.2.2016; EthnoMed / Lewis et al. 03/2009; FBIIC 03/2006, s. 8; Kielikello / Mikkonen 2002; IRB 9.4.1991; Cultural Atlas [päiväämätön]. [↑](#footnote-ref-5)
6. Landinfo 20.1.2022, s. 1; Landinfo 12.4.2019, s. 1; St. Cloud Times / Marohn 21.2.2016; EthnoMed / Lewis et al. 03/2009; FBIIC 03/2006, s. 8; United Kingdom: Asylum and Immigration Tribunal / Immigration Appellate Authority 18.5.2004, s. 3; Kielikello / Mikkonen 2002; Cultural Atlas [päiväämätön]. [↑](#footnote-ref-6)
7. Landinfo 12.4.2019, s. 1; EthnoMed / Lewis et al. 03/2009; Cultural Atlas [päiväämätön]. [↑](#footnote-ref-7)
8. FBIIC 03/2006 s. 8. [↑](#footnote-ref-8)
9. Landinfo 12.4.2019, s. 1; FBIIC 03/2006, s. 8; Cultural Atlas [päiväämätön]. [↑](#footnote-ref-9)
10. Mansuur / Wardheer News 14.6.2021; Landinfo 12.4.2019, s. 1; Kielikello / Mikkonen 2002; Cultural Atlas [päiväämätön]. [↑](#footnote-ref-10)
11. Landinfo 20.1.2022, s. 2. [↑](#footnote-ref-11)
12. Esimerkiksi Mohamed-Ghani (Mohamed the rich), Ali-Baché (Ali the King) tai Barni-Hodan (Barni the lucky). (IRB 9.4.1991.) [↑](#footnote-ref-12)
13. IRB 9.4.1991. [↑](#footnote-ref-13)
14. Kielikello / Mikkonen 2002. [↑](#footnote-ref-14)
15. Mansuur / Wardheer News 14.6.2021. [↑](#footnote-ref-15)
16. Somalilandlaw.com 3.3.2016, s. 15. [↑](#footnote-ref-16)
17. FBIIC 03/2006, s. 8; Cultural Atlas [päiväämätön]. [↑](#footnote-ref-17)
18. Cultural Atlas [päiväämätön]. [↑](#footnote-ref-18)
19. FBIIC 03/2006, s. 8. [↑](#footnote-ref-19)
20. Mansuur / Wardheer News 14.6.2021; Landinfo 12.4.2019, s. 1; St. Cloud Times / Marohn 21.2.2016; FBIIC 03/2006, s. 8-9; Abdullahi 2001. [↑](#footnote-ref-20)
21. Mansuur / Wardheer News 14.6.2021. [↑](#footnote-ref-21)
22. Landinfo 20.1.2022, s. 2; Landinfo 12.4.2019, s. 2; FBIIC 03/2006, s. 8; Cultural Atlas [päiväämätön]. [↑](#footnote-ref-22)
23. Landinfo 20.1.2022, s. 2; Landinfo 12.4.2019, s. 2; Bjork 2007, s. 113; Cultural Atlas [päiväämätön]. [↑](#footnote-ref-23)
24. Landinfo 12.4.2019, s. 2. [↑](#footnote-ref-24)
25. Landinfo 20.1.2022, s. 3; Landinfo 12.4.2019, s. 2. [↑](#footnote-ref-25)
26. Landinfo 20.1.2022, s. 2-3; Bjork 2007, s. 113. [↑](#footnote-ref-26)
27. Landinfo 20.1.2022, s. 3; Landinfo 12.4.2019, s. 2. [↑](#footnote-ref-27)
28. Landinfo 20.1.2022, s. 2-3; Marrozzi / BBC 7.3.2014. [↑](#footnote-ref-28)
29. Landinfo 20.1.2022, s. 2-3. [↑](#footnote-ref-29)
30. FBIIC 03/2006, s. 8; Cultural Atlas [päiväämätön]. [↑](#footnote-ref-30)
31. FBIIC 03/2006, s. 8; Cultural Atlas [päiväämätön]. [↑](#footnote-ref-31)
32. Cultural Atlas [päiväämätön]. [↑](#footnote-ref-32)
33. Landinfo 20.1.2022, s. 3-4. [↑](#footnote-ref-33)
34. Landinfo 20.1.2022, s. 4; Landinfo 12.4.2019, s. 2; FBIIC 03/2006, s. 73. [↑](#footnote-ref-34)
35. Landinfo 12.4.2019, s. 2. [↑](#footnote-ref-35)
36. Landinfo 20.1.2022, s. 4. [↑](#footnote-ref-36)
37. Landinfo 20.1.2022, s. 4; Landinfo 12.4.2019, s. 2. [↑](#footnote-ref-37)
38. Landinfo 20.1.2022, s. 3-4. [↑](#footnote-ref-38)
39. Landinfo 12.4.2019, s. 2; Kielikello / Mikkonen 2002. [↑](#footnote-ref-39)
40. Mansuur / Wardheer News 14.6.2021; Landinfo 12.4.2019, s. 2. [↑](#footnote-ref-40)
41. Landinfo 20.1.2022, s. 1-2; Landinfo 12.4.2019, s. 1; IRB 9.4.1991. [↑](#footnote-ref-41)
42. Landinfo 20.1.2022, s. 1-2; Landinfo 12.4.2019, s. 1. [↑](#footnote-ref-42)
43. St. Cloud Times / Marohn 21.2.2016; United Kingdom: Asylum and Immigration Tribunal / Immigration Appellate Authority 18.5.2004, s. 3. [↑](#footnote-ref-43)
44. Landinfo 20.1.2022, s. 1-2; Landinfo 12.4.2019, s. 1. [↑](#footnote-ref-44)
45. St. Cloud Times / Marohn 21.2.2016. [↑](#footnote-ref-45)
46. UN CRC 16.10.2019, s. 17. [↑](#footnote-ref-46)
47. EthnoMed / Lewis et al. 03/2009. [↑](#footnote-ref-47)
48. Abdullahi 2001, s. 143. [↑](#footnote-ref-48)
49. Abdullahi 2001, s. 144. [↑](#footnote-ref-49)
50. Landinfo 201.1.2022, s. 4; Mansuur / Wardheer News 14.6.2021; Landinfo 12.4.2019, s. 2. [↑](#footnote-ref-50)
51. Landinfo 20.1.2022, s. 1. [↑](#footnote-ref-51)
52. Landinfo 20.1.2022, s. 4; Landinfo 12.4.2019, s. 1-2. [↑](#footnote-ref-52)
53. Landinfo 12.4.2019, s. 1-2. [↑](#footnote-ref-53)
54. Landinfo 12.4.2019, s. 2. [↑](#footnote-ref-54)
55. Landinfo 20.1.2022, s. 4-5. [↑](#footnote-ref-55)
56. Landinfo 20.1.2022, s. 2, 4-5. [↑](#footnote-ref-56)
57. IRB 9.4.1991. [↑](#footnote-ref-57)
58. Landinfo 20.1.2022, s. 2. [↑](#footnote-ref-58)